**Divu dienu Latvijas čempionāta otrais posms enduro Madonā**

**21. un 22. augustā Madonā, MX parkā “Smeceres sils” notiks Latvijas čempionāta un kausa otrais posms enduro. Organizators pastāstīja, ka šoreiz sportistiem trase būs nedaudz vieglāka nekā tā bija jūlija vidū, kad notika Latvijas čempionāta pirmais posms enduro.**

Sportistiem patīk MX parks “Smeceres sils” enduro trase, jo tās reljefs, meža takas, pārbraucieni, uzbraucieni kalnā un nobraucieni, nevienu neatstāj bez ekstrēmām izjūtām. Šogad šis ir vienīgais klasiskais divu dienu enduro Latvijā. Pasākuma rīkotāji ir nolēmuši atgriezties pie pārbaudītām vērtībām - sestdien trases pārbraucieni būs vienā virzienā, bet svētdien - pretējā. Tas sacensības padarīs vēl interesantākas. Testos virzieni nemainīti. Kopumā trasē būs pavisam nelielas izmaiņas.

Latvijas Motosporta federācijas enduro komisijas vadītājs, sacensību organizators **Kaspars Ērkulis**: “Trase būs līdzīga kā pagājušajā gadā divu dienu enduro. Pirmajā dienā visiem būs divi enduro testi un otrajā dienā, izņemot absolūtajiem iesācējiem, noslēgumā būs motokrosa brauciens. Kā arī pamainīsim katru dienu pārbrauciena virzienu, lai interesantāk. Skaidrs ir viens, trase būs laba un, kā jau Madonā, protams, ar savu sarežģītības līmeni, kas šajā trasē būs vienmēr. Madonas posmu var uztvert divējādi, jo, ir sportisti, kam šis būs kārtējais čempionāta posms, lai cīnītos par punktiem un kopvērtējumu un ir tādi, kam tas būs vesels piedzīvojums, lai pievarētu trasi. Atgādinu, ka divu dienu enduro posmā ir paaugstināta punktu skaitīšanas sistēma, kas noteikti būs svarīga kopvērtējumā. Braucējiem novēlu vēsu galvu un līdz galam.” Organizators aicina ievērot nepieciešamos drošības pasākumus, kas saistīti ar Covid-19. “Sargājiet sevi un citus. Liels paldies Madonas novadam par atbalstu, sporta bāzei “Smeceres sils”, “Moto favorītam” par lieliskajām balvām, kas būs bagātīgi nokomplektētas, Mārtiņam Jakovičam un visiem pārējiem, kas piedalās šī projekta īstenošana. Uz tikšanos Madonā,” tā Kaspars Ērkulis.

**Sacensību nolikums:** <https://www.lamsf.lv/wp-content/uploads/2021/08/Enduro_sacensibu_nolikums_Madona_2021.21-22.08-V3PS.pdf>

**Reģistrācija:** Iepriekšēja pieteikšanās sacensībām notiek, braucējiem elektroniski piesakoties

[www.enduromanager.eu](http://www.enduromanager.eu/) līdz 20. augusta plkst. 14:00.

*Informāciju sagatavoja Luīze Vīksna (LaMSF)*